(ໄຂເວທີປາໄສຄູ່ຮ່ວມມືພັດທະນາຫວຽດນາມ2015)
ດ້ວຍຫົວຂໍ້ວ່າ “ມຸ່ງໄປເຖິງການແກ່ງແຍ່ງ, ການເຕີບໂຕຢ່າງຮອບດ້ານ ແລະ ຍືນຍົງ”, ເວທີປາໄສຄູ່ຮ່ວມມືພັດທະນາຫວຽດນາມ (VDPF) 2015, ຖືກດຳເນີນໃນຕອນເຊົ້າວັນທີ 05/12, ຢູ່ຮ່າໂນ້ຍໂດຍພາຍໃຕ້ການເປັນປະທານຂອງທ່ານລັດຖະມົນຕີກະຊວງແຜນການ ແລະ ລົງທຶນຫວຽດນາມ ບຸຍກວາງວິງ. ທ່ານນາຍົກລັດຖະມົນຕີ ຫງວຽນເຕີນຢຸງ ໄດ້ເຂົ້າຮ່ວມ ແລະ ມີບົດກ່າວປາໄສສຳຄັນທີ່ເວທີປາໄສ. ເວທີປາໄສຄູ່ຮ່ວມມືພັດທະນາຫວຽດນາມ ແມ່ນເວທີປາໄສສົນທະນານະໂຍບາຍຂັ້ນສູງລະຫວ່າງລັດຖະບານຫວຽດນາມ ແລະ ບັນດາຄູ່ຮ່ວມມືພັດທະນາ ກ່ຽວກັບບັນດານະໂຍບາຍສຳຄັນເພື່ອແນໃສ່ຍູ້ແຮງການພັດທະນາເສດຖະກິດສັງຄົມຢ່າງຮອບດ້ານຢູ່ຫວຽດນາມ.
ທີ່ ເວທີປາໄສຄູ່ຮ່ວມມືພັດທະນາຫວຽດນາມ 2015, ຜູ້ຕາງໜ້າຂອງບັນດາອົງການ, ປະເທດຊາດໃນໂລກໄດ້ຍົກອອກຂໍ້ສັງເກດ, ຄວາມສົນໃຈ ແລະ ຂໍ້ສະເໜີແນະສຳລັບພື້ນຖານເສດຖະກິດຫວຽດນາມ ຊຶ່ງຕົ້ນຕໍແມ່ນຢູ່ບັນດາເນື້ອໃນຕ່າງໆເຊັ່ນ: ປະຕິຮູບລະບອບ, ປະຕິຮູບລັດວິສາຫະກິດ, ປົວແປງສະແວດລ້ອມແຫ່ງການລົງທຶນ, ເພີ່ມສະມັດທະພາບການອອກແຮງງານ, ຕ້ານການສໍ້ລາດບັງຫຼວງ, ເອົາໃຈໃສ່ພັດທະນາເສດຖະກິດຕິດພັນກັບການໜູນຊ່ວຍສັງຄົມ ແລະ ກົດໝາຍ.
ເວທີປາໄສລວມມີ 2 ພາກ, ພາກທີ່ໜຶ່ງ, ບັນດາຜູ້ແທນໄດ້ຮັບຟັງບົດລາຍງານໝາກຜົນກ່ຽວກັບສະພາບເສດຖະກິດສັງຄົມຂອງຫວຽດນາມ ປີ 2015; ບັນດາເນື້ອໃນຕົ້ນຕໍຂອງແຜນການພັດທະນາເສດຖະກິດສັງຄົມໄລຍະ 2016 – 2020; ພິເສດແມ່ນໃນສະພາບຫວຽດນາມ ເຊື່ອມໂຍງເຂົ້າກັບພື້ນຖານເສດຖະກິດໂລກ ໄລຍະ 2016 – 2020 ຢ່າງເລິກເຊິ່ງ; ພາກທີ 2 ແມ່ນບັນຫາປະຕິບັດເປົ້າໝາຍພັດທະນາແບບຍືນຍົງຂອງສະຫະປະຊາຊາດ ຢູ່ຫວຽດນາມ. ໃນວາລະປຶກສາຫາລືທີ່ 2, ກ່ຽວຂ້ອງເຖິງບັນດາຂອດບຸກທະລຸຍຸດທະສາດ, ບັນດາຜູ້ແທນໄດ້ຕີລາຄາໝາກຜົນປະຕິບັດ 2 ຂອດບຸກທະລຸຍຸດທະສາດກາງສະໄໝ ໃນການພັດທະນາເສດຖະກິດສັງຄົມ; ສະເໜີບັນດາມາດຕະການປະຕິບັດຂອດບຸທະລຸຍຸດທະສາດພາຍໃຕ້ການສັງເກດຂອງບັນດາຄູ່ຮ່ວມມືພັດທະນາໃນຂົງເຂດສ້າງລະບອບເສດຖະກິດການຕະຫຼາດທັນສະໄໝ, ການເງິນໃຫ້ການພັດທະນາພື້ນຖານໂຄງລ່າງ, ພັດທະນາແຫຼ່ງຊັບພະຍາກອນມະນຸດ.
ກ່າວຄຳເຫັນທີ່ ເວທີປາໄສຄູ່ຮ່ວມມືພັດທະນາຫວຽດນາມ 2015, ທ່ານນາຍົກລັດຖະມົນຕີຫວຽດນາມ ຫງວຽນເຕີ້ນຢຸງ ໃຫ້ຮູ້ວ່າ ຫວຽດນາມໄດ້ວາງຈຸດສຸມໃຫ້ແກ່ໄລຍະພັດທະນາ 2016-2020 ແມ່ນພັດທະນາໄວກວ່າ ແລະ ຍືນຍົງກວ່າ, ສູ້ຊົນບັນລຸລະດັບແຕ່ 6,5% ຫາ 7%. ການພັດທະນາເສດຖະກິດຕິດພັນກັບການພັດທະນາວັດທະນະທຳ, ຮັບປະກັນຄວາມກ້າວໜ້າສັງຄົມ, ຄວາມຍຸດຕິທຳ, ການໜູນຊ່ວຍສັງຄົມ, ຍົກສູງສະຫວັດດີການສັງຄົມ ແລະ ຊີວິດການເປັນຢູ່ຂອງປະຊາຊົນເທື່ອລະກ້າວ, ຖືມະນຸດເປັນໃຈກາງຂອງການພັດທະນາ. ທ່ານນາຍົກລັດຖະມົນຕີຫວຽດນາມ ຫງວຽນເຕີ້ນຢຸງ ຊີ້ແຈ້ງວ່າ ລັດຖະບານຫວຽດນາມໝັ້ນໝາຍຮັບປະກັນສະຖຽນລະພາບທາງດ້ານການເມືອງ, ຄວາມເປັນລະບຽບ ຮຽບຮ້ອຍສັງຄົມ, ສ້າງເງື່ອນໄຂສະດວກໃຫ້ແກ່ບັນດາອົງການຈັດຕັ້ງສາກົນ, ນັກລົງທຶນ ຊາວຕ່າງປະເທດເຂົ້າມາລົງທຶນ, ດຳລົງຊີວິດ ແລະ ທຳມາຄ້າຂາຍຢູ່ຫວຽດນາມ. ທ່ານນາຍົກລັດຖະມົນຕີຫວຽດນາມ ຫງວຽນເຕີ້ນຢຸງ ຢືນຢັນຄວາມຕັດສິນໃຈຂອງຫວຽດນາມມີຄວາມຫວັງໄດ້ຮັບການສະໜັບສະໜູນ, ເອົາໃຈໃສ່ຊ່ວຍເຫຼືອຈາກບັນດາຄູ່ຮ່ວມມື, ບັນດາອົງການສາກົນໃນໄລຍະທີ່ຈະມາເຖິງ.
(ແຫຼ່ງຄັດຈາກ VOV)